AHผลงานปีนี้โตสูง รับแรงหนุนดอกเบี้ยรับจาก SGAH ซื้อเก็งฯ
AH ผลงานปีนี้โตสูง รับแรงหนุนดอกเบี้ยรับจาก SGAH ซื้อเป้า 30 บ.
7 ก.ค. 2560

บล.เมย์แบงก์ กิมเอ็ง ระบุในบทวิเคราะห์วันนี้(7ก.ค.) ว่า บริษัท อาปิโก ไฮเทค จำกัด (มหาชน) หรือ AH  คาดกำไรไตรมาส2/60 จะยังเด่นเท่ากับ 186 ล้านบาท ชะอลตัวจากไตรมาสแรก 17%เทียบไตรมาสก่อนหน้า  แต่จะเติบโตดีจากปีก่อนถึง 51%เทียบช่วงเดียวกันขอปีก่อน  แม้ว่า ยอดขายของ AH ในไตรมาส 2/60 คาดจะชะลอตัวลงเหลือ 3,625 ล้านบาท (-5%เทียบไตรมาสก่อนหน้า, +1%เทียบช่วงเดียวกันขอปีก่อน) ตามอุตสาหกรรมรถยนต์ที่มียอดผลิตรถยนต์ชะลอตัวในไตรมาสสองจากเป็นช่วงโลซีซั่น และยังหยุดติดต่อกันหลายวัน  เนื่องจากได้แรงหนุนจากการปรับปรุงประสิทธิภาพการผลิตและลดต้นทุน ทำให้อัตรากำไรขั้นต้นยังอยู่ในเกณฑ์ดี 6.9% เทียบกับ 7.7% ในไตรมาสก่อน และ 6.6% ในปีก่อน  ในไตรมาสนี้จะเริ่มรับรู้ดอกเบี้ยรับ และ ส่วนแบ่งกำไร จากเงินลงทุนใน บริษัท Sakthi Global Auto Holdings Limited (SGAH) เข้ามาประมาณหนึ่งเดือน เป็นเงินประมาณ 20 ล้านบาท
ผลประโยชน์ที่ AH จะได้รับจากการเข้าลงทุน 100 ล้านดอลลาร์สหรัฐฯ ใน SGAH คือ ดอกเบี้ยรับจำนวน 10 ล้านดอลลาร์สหรัฐฯต่อปี เป็นเวลา 3 ปี  และ ส่วนแบ่งกำไรจากเงินลงทุน 25.1%  เราประเมินจะช่วยเพิ่มกำไรในปีนี้ประมาณ 127 ล้านบาท และ เพิ่มเป็น 324 ล้านบาทในปี 2561 จากที่รับรู้ผลบวกเต็มปี  ทำให้กำไรในปี 2560 จะเพิ่มเป็น 717 ล้านบาท เติบโต 32%เทียบช่วงเดียวกันขอปีก่อน  และ กำไรในปี 2561 จะเพิ่มเป็น 877 ล้านบาท เติบโต 22%เทียบช่วงเดียวกันขอปีก่อน  แม้ว่ายอดขายจะเติบโตไม่สูงนัก  ผลประกอบการครึ่งปีแรกคิดเป็นสัดส่วนถึง 57% ของประมาณการทั้งปี ในขณะที่ครึ่งปีหลังจะเริ่มรับรู้ผลประโยชน์จะเข้าลงทุนใน SGAH เต็มไตรมาส หรือ ประมาณ 60 ล้านบาทต่อไตรมาส  ซึ่งเราจะพิจารณาปรับประมาณการเพิ่มขึ้นหลังจากประกาศงบ ไตรมาส2/60
เปลี่ยนไปใช้ราคาเป้าหมายปี 2561 ซึ่งจะได้ประโยชน์เต็มปีจากการลงทุนใน SGAH  และบนฐาน P/E 11 เท่า จะได้ราคาเป้าหมายเพิ่มขึ้นเป็น 30 บาท จากเดิม 25 บาท  แต่ราคาหุ้นขึ้นมาแรง นับจากต้นปีถึง 61%YTD  ทำให้มีความเสี่ยงจากแรงขายทำกำไรมากขึ้น  เราจึงแนะนำลักษณะ TRADING BUY จากเดิม ซื้อ